ಐಪಿಎಲ್ ಗೆ ಮುನ್ನ ಜಡೇಜಾಗೆ ಸಿಎಸ್ ಕೆಗೆ ಭರ್ಜರಿ ಗಿಫ್ಟ್! ಐಪಿಎಲ್ ಟಿ20 ಟೂರ್ನಿ ಆರಂಭಕ್ಕೆ ಕ್ಷಣಗಣನೆ ಆರಂಭವಾಗಿರುವ ಬೆನ್ನಲ್ಲೇ ಆಲ್ ರೌಂಡರ್ ರವೀಂದ್ರ ಜಡೇಜಾಗೆ ಚೆನ್ನೈ ಸೂಪರ್ ಕಿಂಗ್ಸ್ ವಿಶೇಷ ಉಡುಗೊರೆ ನೀಡಿ ಸನ್ಮಾನಿಸಿದೆ. ಹೌದು, ಜಡೇಜಾ ಪ್ರತಿಬಾರಿ ಅದ್ಭುತ ಬ್ಯಾಟಿಂಗ್ ಪ್ರದರ್ಶನ ನೀಡಿದಾಗ ಬ್ಯಾಟ್ ಅನ್ನು ಖಡ್ಗವನ್ನು ಝಳಪಳಿಸುವ ರೀತಿ ಪ್ರದರ್ಶಿಸುತ್ತಾ ಬಂದಿದ್ದಾರೆ. ಈ ಹಿನ್ನೆಲೆಯಲ್ಲಿ ಚೆನ್ನೈ ಸೂಪರ್ ಕಿಂಗ್ಸ್ ಖಡ್ಗದ ಸ್ಮರಣಿಕೆಯನ್ನು ಜಡೇಜಾಗೆ ನೀಡಿದೆ. ಖಡ್ಗದ ಸ್ಮರಣಿಕೆ ನೀಡಿರುವ ಚೆನ್ನೈ ಸೂಪರ್ ಕಿಂಗ್ಸ್ ಆ ಫೋಟೋವನ್ನು ಸಾಮಾಜಿಕ ಜಾಲತಾಣದಲ್ಲಿ ಅಪ್ ಲೋಡ್ ಮಾಡಿದ್ದು, ದಿ ರಜಪೂತ್ ಬಾಯ್ ರಜಪೂತ ಹುಡುಗ ಎಂದು ಶೀರ್ಷಿಕೆ ನೀಡಿದೆ. ಐಪಿಎಲ್ ನಲ್ಲಿ 1900ಕ್ಕೂ ಅಧಿಕ ರನ್ ಹಾಗೂ 100ಕ್ಕೂ ಅಧಿಕ ವಿಕೆಟ್ ಪಡೆದ ಮೊದಲ ಆಲ್ ರೌಂಡರ್ ಎಂಬ ಗೌರವಕ್ಕೆ ಜಡೇಜಾ ಪಾತ್ರರಾಗಿದ್ದಾರೆ. ಅಲ್ಲದೇ 100ಕ್ಕೂ ಹೆಚ್ಚು ವಿಕೆಟ್ ಪಡೆದ ಏಕೈಕ ಎಡಗೈ ಸ್ಪಿನ್ನರ್ ಎನಿಸಿಕೊಂಡಿದ್ದಾರೆ. ಚೆನ್ನೈ ಸೂಪರ್ ಕಿಂಗ್ಸ್ ತಂಡದ ಉಡುಗೊರೆಗೆ ಸಂತಸ ವ್ಯಕ್ತಪಡಿಸಿರುವ ಜಡೇಜಾ, ಅದ್ಬುತ ಉಡುಗೊರೆಗೆ ಧನ್ಯವಾದಗಳು ಎಂದು ತಿಳಿಸಿದ್ದಾರೆ.